Moderna Museet
Moderna Museet, i Stockholm er grundlagt 1958 for at rumme den svenske stats samlinger af billedkunst fra 1900-t., udskilt fra Nationalmuseum og placeret i et tidligere eksercerhus fra 1800-t. (udvidet 1975) på Skeppsholmen. I 1998 indviedes en ny museumsbygning på Skeppsholmen, tegnet af J.R. Moneo.
Under Pontus Hulténs ledelse 1960-73 begyndte erhvervelsen af en lang række kunstværker, der repræsenterer især avantgardistiske strømninger inden for moderne international kunst. Hultén besluttede i 2005 at skænke sin store private kunstsamling til museet. Fotografiska museet blev tilknyttet i 1971, og dets samlinger blev i 1998 en integreret del af Moderna Museet.
En filial af museet, Moderna Museet Malmö åbnede i 2009 i Malmø.